BREAKING Guvernul Orban 2 a fost învestit de Parlament: 286 de voturi favorabile / Doar 42 dintre cei 111 parlamentari ai PNL au votat guvernul, restul au absentat

Guuvernul Orban 2 a primit sâmbătă votul de învestitură din partea Parlamentului, înregistrând un număr uriaș de 286 voturi ”pentru”, 23 de voturi ”împotrivă” și o abținere.

Au votat împotriva guvernului parlamentarii pro România și neafiliații controlați de Călin Popescu Tăriceanu.

Doar 42 dintre cei 111 parlamentari ai PNL au fost prezenți la Parlamentu pentru a-și vota propriul guvern (38 de deputați și 4 senatori).

Urmează ca premierul Ludovic Orban și miniștrii Cabinetului său să depună, în cursul zilei de astăzi, jurământul la Palatul Cotroceni, la ora 18:00.

Comitetul Național pentru Situații Speciale de Urgență a decis sâmbătă că membrii Guvernului și oficiali de rang înalt din instituțiile aparținând sistemului național de securitate și apărare, pot ieși din izolare, cu păstrarea distanței de minimum 5 m față de alte persoane care nu se află în izolare și cu obligativitatea portului măștii de protecție, exclusiv pentru exercitarea obligațiilor expres prevăzute de Constituție și strict pe durata exercitării acestor obligații.

Astfel, ceremonia de depunere a jurământului va putea avea loc, cu respectarea condițiilor enumerate mai sus.

Președintele Klaus Iohannis a semnat urgent decret pentru numirea Guvernului României, a anunțat Adminsitrația Prezidențială:

Președintele României, domnul Klaus Iohannis, a semnat sâmbătă, 14 martie a.c., decretul pentru numirea Guvernului României, în următoarea componență:

• Ludovic Orban – prim-ministru

• Raluca Turcan – viceprim-ministru

• Vasile-Florin Cîţu – ministrul finanțelor publice

• Marcel Ion Vela – ministrul afacerilor interne

• Bogdan Lucian Aurescu – ministrul afacerilor externe

• Marian Cătălin Predoiu – ministrul justiției

• Nicolae-Ionel Ciucă – ministrul apărării naționale

• Virgil-Daniel Popescu – ministrul economiei, energiei și mediului de afaceri

• Lucian Nicolae Bode – ministrul transporturilor, infrastructurii și comunicațiilor

• Nechita-Adrian Oros – ministrul agriculturii și dezvoltării rurale

• Costel Alexe – ministrul mediului, apelor și pădurilor

• Ion Ştefan – ministrul lucrărilor publice, dezvoltării și administrației

• Ioan Marcel Boloş – ministrul fondurilor europene

• Victor Sebastian Costache – ministrul sănătății

• Cristina Monica Anisie – ministrul educației și cercetării

• Bogdan Gheorghiu – ministrul culturii

• Marian Ionuţ Stroe – ministrul tineretului și sportului

• Victoria Violeta Alexandru – ministrul muncii și protecției sociale

Ceremonia de depunere a jurământului de învestitură a membrilor Guvernului va avea loc sâmbătă, 14 martie a.c., ora 18:00, la Palatul Cotroceni (Oportunități de imagine pentru cameramanul și fotograful oficiali; imaginile video vor fi difuzate presei acreditate).

Ceremonia de depunere a jurământului de învestitură va avea loc în condiții speciale, a anunțat Administrația Prezidențială, astfel:

Sosirea Prim-ministrului desemnat în Sala Unirii, lângă pupitrul pentru jurământ

Prim-ministrul și miniștrii vor veni individual în fața Președintelui României, la intervale de timp prestabilite, care să permită aplicarea măsurilor de dezinfecție a suprafețelor, precum și evitarea contactului unii cu ceilalți.

Sosirea E.S. Dl. Klaus Iohannis, Președintele României în Sala Unirii Intonarea Imnului Național al României Citirea decretului – Gheorghe Angelescu, Consilier de Stat Depunerea jurământului – separat de către fiecare membru al guvernului

Demnitarul desemnat se îndreaptă spre pupitru și microfon

ROSTIREA jurământului, cu mâna dreaptă pe Constituția României și Biblie

jurământului, cu mâna dreaptă pe Constituția României și Biblie SEMNAREA jurământului

jurământului Demnitarul lasă mapa cu jurământul pe măsuța de lângă pupitru și părăsește sala

Finalul ceremoniei

Oportunitate foto / video pentru oficialii Administrației Prezidențiale

NU vor participa alți invitați și nici reprezentanții mass-media.

MĂSURI:

Pentru desfășurarea acestei ceremonii, Administrația Prezidențială a luat măsuri stricte de protecție și prevenție în conformitate cu recomandările organismelor internaționale de sănătate publică:

la sosire, fiecare demnitar se va dezinfecta, își va pune masca, mănușile apoi se va dezinfecta încă o dată;

măsuri pentru păstrarea distanței sociale, cu respectarea unui culoar dedicat, cu lipsa oricărui contact direct, pe traseul Intrarea Oglinzi – Galeria Basarabilor – Sala Unirii;

înainte de intrarea în Sala Unirii, demnitarul primește Jurământul și pixul;

se va deplasa la pupitru, va rosti jurământul în fața Președintelui României, cu mâna dreaptă pe Constituția României și Biblie;

va semna jurământul, apoi îl va așeza pe masa din dreapta pupitrului. Pixul nu va fi refolosit, va fi aruncat, împreună cu mănușile, la ieșirea din sală;

demnitarul va părăsi sala pe culoarul pentru plecare;

se vor folosi consumabile de unică folosință, iar documentul semnat va urma o procedură specifică de manipulare și păstrare;

între depunerile de jurământ de către fiecare demnitar vor fi dezinfectate obiectele folosite în timpul ceremoniei, de către persoane autorizate.

Citește și: Votul pentru Guvernul Orban 2 s-a încheiat: Au fost prezenți 310 parlamentari. Liberalii au votat în proporție de doar 37%. În schimb, s-au prezentat peste 80% dintre aleșii PSD, USR și PMP